钦定古今图书集成/明伦汇编/官常典/第476卷 > 于烈
## 钦定古今图书集成/明伦汇编/官常典/第476卷 > 于烈

按《魏书于栗䃅传》，“栗䃅子洛拔，洛拔长子烈，善射，少
言，有不可犯之色。少拜羽林中郎，迁羽林中郎将。延
兴初，敕领宁光宫宿卫事，迁屯田给纳。太和初，秦州
刺史尉洛侯、雍州刺史宜都王目辰、长安镇将陈提
等，贪残不法，烈受诏案验，咸获赃罪，洛侯、目辰等皆
致大辟，提坐徙边。仍以本官行秦雍二州事，迁司卫”
监，总督禁旅。从幸中山。车驾还次肆州，司空苟颓表
沙门法秀。惑百姓，潜谋不轨。诏烈与吏部尚书。〈阙〉
丞祖驰驿讨之。会秀已平，转左卫将军，赐爵昌国子。
迁殿中尚书，赐帛三千疋。于时高祖幼冲，文明太后
称制，烈与元丕、陆叡、李冲等各赐金策，许以有罪不
死。加散骑常侍，迁前将军，进爵洛阳侯。寻转卫尉卿。
从驾南征，加镇南将军。及迁洛阳，人情恋本，多有异
议。高祖问烈曰：“卿意云何？”烈曰：“陛下圣略渊远，非愚
管所测。若隐心而言乐，迁之与恋旧，唯中半耳。”高祖
曰：“卿既不唱，异即是同，深感不言之益，宜且还旧都，
以镇代邑。”敕留台庶政，一相参委。车驾幸代，执烈手
曰：“宗庙至重，翼卫不轻，卿当祇奉灵驾，时迁洛邑。朕
以此事相托，顾非不重也。”烈与高阳王雍奉迁神主
于洛阳，高祖嘉其勋诚，迁光禄卿。十九年，大选百寮，
烈子登引例求进。烈表曰：“臣上或近臣，下不决，引一
人。”〈疑〉“而恩出分外，冀荷荣禄。当今圣明之朝，理应谦
让，而臣子登引人求进，是臣业无教训，请乞黜落。”高
祖曰：“此乃有识之言，不谓烈能辨此。”乃引见登，诏曰：
“朕今创礼新邑，明扬天下。卿父乃行谦让之表，而有
直士之风，故进卿为太子翊军校尉。又加烈散骑常
侍，封聊城县开国子，食邑二百户。”及穆泰、陆叡谋反
旧京，高祖幸代，泰等伏法。赐烈及李冲玺书，述金策
之意，语在《陆叡传》。是逆也，代乡旧族，同恶者多，唯烈
一宗无所染预。高祖嘉其忠操，益器重之，叹曰：“元俨
决断威恩，深自不恶。然而为臣尽忠猛决，不如烈也。
尔日烈在代都，必即斩其五三元首耳。烈之节概，不
谢金日䃅也。”诏除领军将军，以本官从征荆沔，加鼓
吹一部。高祖谓彭城王勰曰：“烈先朝旧德，智勇兼有，
军之大计，宜共参决。”宛、邓既平，车驾还洛，论功加散
骑常侍、金紫光禄大夫。二十三年，萧宝卷遣其太尉
陈显达入寇马圈，高祖舆疾赴之，执烈手曰：“都邑空
虚，维捍宜重，可镇卫二宫，以辑远近之望。”显达破走，
高祖崩于行宫。彭城王勰总一六军，秘讳而返，称诏
召世宗会驾鲁阳，以烈留守之重，密报凶问。烈处分
行留，神色无变。世宗即位，宠任如前。咸阳王禧为宰
辅，权重当时，曾遣家僮传言于烈曰：“须旧羽林虎贲
执仗出入，领军可为差遣。”烈曰：“天子谅暗，事归宰辅，
领军但知典掌宿卫，有诏不敢违，理无私给。”奴惘然
而返，传烈言报禧。禧复遣谓烈曰：“我是天子儿，天子叔，元辅之命，与诏何异？”烈厉色而答曰：“向者亦不道
王非是天子儿、叔。若是诏，应遣官人，所由遣私奴索
官家羽林，烈头可得，羽林不可得。”禧恶烈刚直，遂议
出之，乃授使持节、散骑常侍、征北将军、恒州刺史。烈
不愿藩授，频表乞停，辄优答弗许。烈乃谓彭城王勰
曰：“殿下忘先帝南阳之诏乎？而逼老夫，乃至于此。”遂
以疾固辞。世宗以禧等专擅，潜谋废之。会二年正月
初祭，三公并致斋于庙。世宗夜召烈子忠谓曰：“卿父
忠允贞固，社稷之臣，明可早入，当有处分。”忠奉诏而
出。质明，烈至。世宗诏曰：“诸父慢怠，渐不可任，今欲使
卿以兵召之，卿其行乎？”烈对曰：“老臣历奉累朝，颇以
干勇赐识，今日之事，所不敢辞。”乃将直阁已下六十
馀人，宣旨召咸阳王禧、彭城王勰、北海王详，卫送至
于帝前，诸公各稽首归政。以烈为散骑常侍、车骑大
将军、领军，进爵为侯，增邑三百户，并前五百户。自是
长直禁中，机密大事，皆所参焉。太尉、咸阳王禧谋反
也，武兴王杨集始驰于北邙以告。时世宗从禽于野，
左右分散，直卫无几，仓卒之际，莫知计之所出。乃敕
烈子忠驰觇虚实。烈时留守，已处分有备，因忠奏曰：
“臣虽朽迈，心力犹可。此等猖狂，不足为虑，愿缓跸徐
还，以安物望。”世宗闻之，甚以慰悦。及驾还宫，禧以遁
逃，诏烈遣直阁、叔孙侯将虎贲三百人追执之。顺后
既立，以世父之重，弥见优礼。八月，暴疾卒，时年六十
五。世宗举哀于朝堂，给东园第一秘器、朝服一具、衣
一袭，赐钱二百万，布五百疋，赠使持节、侍中、大将军、
太尉公、雍州刺史，追封钜鹿郡开国公，增邑五百户，
并前千户。烈有五子。